༢༥༥༽༄། ། བླ་མའི་ཐུགས་དགོངས་ཟབ་མོ་ལྟ་སྒོམ་རྟོགས་པ་རོ་གཅིག་དབྱེར་མི་ཕྱེད་པ། ། »» ཨོཾ་སྭསྟི། གང་ཞིག་ཀུན་ནས་མུན་པ་གཏན་བཅོམ་ཞིང་། ། འཁོར་བའི་འདམ་ནས་འགྲོ་བ་འདྲེན་མཛད་པ། ། ཇི་སྙེད་ཇི་བཞིན་དོན་རྣམས་སྟོན་པ་ཡི། ། བླ་མ་མཆོག་གི་ཞབས་ལ་སྤྱི་བོས་འདུད། ། བསགས་པ་རབ་གྱུར་ཚོགས་ཆེན་བསགས་པ་ཡི། ། སློབ་མ་བཟང་པོས་དད་ཅིང་གུས་པ་ཡིས། ། གསོལ་བ་བཏབ་ནས་ཞུས་པའི་ཡི་གེ་འདི། ། མོས་གུས་ཅན་གྱི་དོན་ཕྱིར་འབྲི་བར་བྱ། ། སྤྱིར་བདག་ཅག་ཐམས་ཅད་ཀྱི་འདུག་ལུགས་ནི་འཆི་བ་མི་རྟག་པ་ཡིན། འཁོར་བ་དང་ངན་སོང་གི་སྡུག་བསྔལ་ལ་གཏིང་མཐའ་མེད་པ་ཡིན། འཁོར་བ་དང་ངན་སོང་གི་སྡུག་བསྔལ་ལས་རང་གཞན་ཐམས་ཅད་བརྒལ་བར་འདོད་པས། དང་པོར་བྱམས་པ་དང་སྙིང་རྗེ་བྱང་ཆུབ་ཀྱི་སེམས་བསྒོམ། དེ་ནས་ལུས་ཡི་དམ་གྱི་ལྷ་བསྒོམ། བླ་མ་དམ་པ་སྙིང་གི་དབུས་སུ་བསམ། དེ་ནས་རང་གི་སེམས། ཡོད་པར་མི་བསྒོམ་རྟག་ལྟ་ཡིན། ། མེད་པར་མི་བསྒོམ་ཆད་ལྟ་ཡིན། ། སེམས་སུ་མི་བསྒོམ་སེམས་ཙམ་ཡིན། ། དབུ་མར་མི་བསྒོམ་འཛིན་པ་ཡིན། ། སྒོམ་པ་པོ་མེད་སྒོམ་པའང་མེད། ། ལྷ་མེད་སྔགས་ཀྱང་ཡོད་མ་ཡིན། ། སྤྲོས་པ་མེད་པའི་རང་བཞིན་ལ། ། ལྷ་དང་སྔགས་ནི་ཡང་དག་གནས། ། བཅོམ་ལྡན་འདས་ཀྱིས་གསུངས་པ་དང་། ། འཇིག་རྟེན་མགོན་པོའི་ཞལ་སྔ་ནས། ། གཏང་ཡང་མི་བཏང་དགུག་ཀྱང་མི་དགུག་སྟེ། ། བསམ་དུ་མེད་པ་སྒོམ་དུ་མེད་པ་ཉིད་བསྒོམ་ན། ། ལྟ་སྒོམ་རྟོགས་པ་རོ་གཅིག་དབྱེར་མི་ཕྱེད། ། བཀའ་བསྩལ་ལེགས་པར་གསུངས་པ་འདི་ཡི་དོན། ། སོ་མ་མ་བཅོས་ལྷུག་པ་ཉིད་དུ་ཞོག། འགྲོ་འཆག་ཉལ་འདུག་སྤྱོད་ལམ་ཐམས་ཅད་དུ། ། རྒྱུན་ཆད་མེད་པར་ཉམས་སུ་བླང་བར་བྱ། ། དེ་ལ་རྟོགས་པ་སྐྱེ་ན་རྣམ་གྲོལ་བ། ། བླ་མའི་བྱིན་རླབས་ཡིན་པ་རིན་ཆེན་བཞེད། ། དེ་ཡང་རྡོ་རྗེ་འཛིན་པ་ཡིས། ། གཞན་གྱིས་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་མཐའ་བསྟེན་པ་དང་། ། རང་གི་བསོད་ནམས་ལས་ཤེས་བྱ། ། དོན་འདིར་ཡང་ཡང་བཀའ་བསྩལ་གསུངས། ། ངས་སྔོན་ཏིང་འཛིན་རྒྱལ་པོ་འདི་ཡི་ཕྱིར། ། རྒྱལ་པོ་ཁབ་ཀྱི་ཤར་ཕྱོགས་འདི་ཉིད་དུ། ། སངས་རྒྱས་བྱེ་བ་ཁྲག་ཁྲིག་རིམ་གྲོ་བྱས། ། ཟླ་བ་སྒྲོན་མ་རྒྱ་ཆེར་གསུངས་པ་དང་། ། མི་ཕམ་མགོན་པོའི་ཞལ་སྔ་ནས། ། རང་བྱུང་རྣམས་ཀྱི་དོན་དམ་ནི། ། དད་པ་ཉིད་ཀྱིས་རྟོགས་བྱ་ཡིན། ། ཞེས་པ་ལ་སོགས་པ་གསུངས་པས། མངོན་པར་རྟོགས་པ་མོས་གུས་ལས་སྐྱེ་བ་ལགས་པས། མོས་གུས་ལ་ནན་ཏན་ཆེ་བར་མཛད་པར་ཞུ། རིན་པོ་ཆེ་ཡི་ཐུགས་དགོངས་མཆོག། ཟབ་མོ་ཡི་གེར་བྲིས་པ་ལ། ། གནས་གསུམ་མཁའ་འགྲོ་མ་མཉེས་ན། ། བཟོད་པ་དམ་པ་བཞེས་ནས་ཀྱང་། ། བྱིན་གྱིས་བརླབ་པར་མཛད་དུ་གསོལ། ། འགྲོ་ཀུན་དགེ་བ་ཇི་སྙེད་ཡོད་པ་དང་། ། བྱས་དང་བྱེད་འགྱུར་དེ་བཞིན་བྱེད་པ་དང་། ། བཟང་པོ་ཇི་བཞིན་དེ་འདྲའི་ས་དག་ལ། ། ཀུན་ནས་ཀུན་ཀྱང་བཟང་པོ་རེག་གྱུར་ཅིག། རྫོགས་སོ། ། ། ། ««